**Teuluoedd Ysgolion Cynradd**

**Papur Trafod Mehefin 2014**

Mae’r drefn teuluoedd yn weithredol ers blwyddyn bellach. Mae cryn ganmoliaeth gan Estyn a Llywodraeth Cymru, trwy’r Bwrdd Adfer, I’r ffordd y mae ysgolion cynradd Ynys Môn wedi ymateb i arweiniad gwreiddiol Yr Athro Mel Ainscow ynglŷn â’r dull yma o weithio. Er bod modelau amrywiol yn debyg o ddatblygu dros y blynyddoedd nesaf, mae’r syniad allweddol o ddatblygu cyfundrefn o ysgolion sy’n hunan wella yn ymddangos i fod yn ennill tir ar draws Cymru bellach, i ryw raddau neu'i gilydd.

Yn yr holiadur diweddar, nododd 60% o brifathrawon cynradd bod y trefniadau wedi bod o gymorth iddynt. Golyga hyn bod 40% nad ydynt yn cytuno a hynny.

Her i chi fel prifathrawon felly yw diwygio eich teuluoedd a/neu'r gweithgareddau fel bod pob pennaeth ac ysgol yn cael budd o’r gynhaliaeth. Gallwch negydu i ymuno a theulu arall neu greu teulu o’r newydd. Dylai pob teulu gynnwys o leiaf tair ysgol a dim mwy na saith.

I’r perwyl hwn cynigir cyfle i bob pennaeth ystyried aelodaeth o’u teulu presennol. Nid yw swyddogion am orfodi unrhyw newid y tu hwnt i fod eisiau bod pob ysgol yn nodi aelodaeth o deulu ac yn llunio rhaglen waith cryno ar gyfer y flwyddyn ysgol nesaf. Bydd disgwyl i ysgolion osod eu rhaglen ar wefan “addysg Môn”, ac yn erbyn y rhaglen honno y bydd yr ysgol yn atebol i swyddogion yr Adran Dysgu Gydol Oes. Bydd copïau o’r rhaglenni ar gael i arweinwyr system GwE i bwrpas hwyluso gwaith ysgol/teulu ac i fwydo rhaglen fonitro GwE ar ran yr Awdurdod.

Mae angen i bob ysgol:

Hysbysu Trebor Roberts [treborroberts@ynysmon.gov.uk](mailto:treborroberts@ynysmon.gov.uk) erbyn Gorffennaf y 7fed. o unrhyw newid o ran eu haelodaeth o deulu.

Yn dilyn cyfarfod cyntaf eu teulu yn nhymor yr hydref, ac yn bendant yn ystod hanner cyntaf y tymor, gosod eu rhaglen ar wefan “addysg Môn”.