**Adolygiad o arferion ysgolion cynradd I sicrhau safonau da mewn darllen ac ysgrifennu.**

**Cyflwyniad**

Mae’r rhaglen gefnogi genedlaethol a weithredir gan gwmni Cfbt ar ran Llywodraeth Cymru yn weithredol ar draws holl ysgolion y Sir erbyn hyn. Mae partner wedi eu penodi ar gyfer pob ysgol, ac wedi ymweld â phob ysgol i drafod dadansoddiadau o anghenion cynnydd gyda staff dynodedig yr ysgolion. Ar gyfer yr ysgolion oedd a’r anghenion mwyaf, darparwyd cefnogaeth ychwanegol trwy bartneriaeth rhwng GwE a’r ALl I ddarparu gwasanaeth partneriaid cynorthwyol (athrawon neilltuol) I weithio gyda’r ysgolion hynny ar lefel dosbarth.

Cytunwyd mewn cyfarfod prifathrawon cynradd ei bod yn amserol i’r ALl arfarnu sefyllfa ysgolion o ran eu darpariaeth ar gyfer cynnal/gwella safonau darllen ac ysgrifennu y tu allan i drefniadau’r rhaglen genedlaethol. Erbyn y dyddiad cau, sef Mai'r 9fed, yr oedd 31 o ysgolion wedi ymateb trwy ddarpru eu harfarniad. Y mae’r adroddiad hwn yn crynhoi’r ymatebion hynny er mwyn creu darlun sirol o farn yr ysgolion cynradd am eu prosesau eu hunain.

**Darllen**

* Mae pob un o’r ysgolion yn adrodd eu bod yn gweithredu cynlluniau gwella a bod cyswllt rhwng y rheini ac arfarniad yr ysgol o gryfderau a gwendidau. Cyfeiria nifer o’r ysgolion at ddefnydd o grant GEY er mwyn gweithredu eu strategaethau.
* Mae bron oll o’r ysgolion yn cyfeirio at eu harferion arsylwi gwersi ond mae’r rhan fwyaf yn nodi nad ydi arferion addysgu darllen wedi cael sylw manwl fel rhan o’r trefniadau hynny.
* Ymddengys bod cynnydd mewn rhannu arfer dda ar draws ysgolion. Mae hynny yn gyson gyda datblygiad cefnogaeth ysgol i ysgol. Mae lle i fod yn fwy penodol ynglŷn â’r rhannu e.e. pa agwedd ar “ddarllen” sydd dan sylw.
* Mae’r ysgolion yn defnyddio nifer dda o strategaethau megis darllen grŵp, darllen ar y cyd, darllen unigol. Mae nifer o ysgolion yn nodi angen i roi mwy o sylw i ddarllen par.
* Maent yn adrodd eu bod yn hyderus wrth ddatblygu sgiliau darllen, megis gwybodaeth ffoneg a chip ddarllen, darllen manwl a llithr ddarllen. Noda rhai bod athrawon y CS yn fwy hyderus gyda ffoneg a bod angen rhoi mwy o sylw i hyn yn CA2.
* Mae’r ysgolion yn rhoi pwyslais ar ddatblygu dealltwriaeth ac y mae rhai yn nodi eu bod wedi cynyddu’r sylw i’r agwedd hon.
* Mae amrywiaeth o drefniadau monitro ar waith. Ymddengys bod nifer o ysgolion yn parhau i ddefnyddio profion mewnol yn ogystal â’r profion darllen cenedlaethol. Mae ysgolion yn cyfeirio at fonitro cofnodion unigolion, cynnydd wrth ddarllen ac addasrwydd llyfrau a monitro ac ad drefnu grwpiau targed sydd yn dilyn rhaglenni penodol.
* Mae’r ysgolion yn dadansoddi canlyniadau darllen cenedlaethol, data’r cwricwlwm cenedlaethol yn ogystal â’u canlyniadau profion mewnol er mwyn cynllunio rhaglenni addas. Nid yw’n amlwg bod yr un manylder o sylw yn cael ei roi i anghenion y disgyblion mwy abl.
* Cyfeirir amlaf at ddefnydd o Dyfal Donc fel cynllun dal i fyny ond cyfeirir at amryw gynlluniau eraill megis dyddiadur darllen dyddiol, Reading Eggs
* Mae nifer o ysgolion yn cyfeirio at angen i ganfod barn am agwedd disgyblion at ddarllen. Er hynny mae enghreifftiau hefyd lle mae’r Cyngor Ysgol wedi bod yn amlwg yn y gweithredu. Cyfeiria un ysgol yn benodol at y cynnydd mewn defnydd o lyfrgell oherwydd gweithredu’r Cyngor Ysgol.
* Mae llawer o’r ysgolion yn nodi eu bod yn neilltuo amser penodol ar gyfer gweithgareddau darllen a bod hynny wedi ei amserlennu, ar ben y defnydd mwy achlysurol.
* Mae’r ysgolion yn adnabod eu disgyblion mwy abl, ac yn darparu cyfleodd ar eu cyfer.
* Mae nifer o’r ysgolion yn defnyddio gwirfoddolwyr, a rheini yn amrywio o aelodau o’r gymuned i fyfyrwyr BAC ysgol uwchradd.
* Mae ysgolion wedi gweld gwerth datblygu sgiliau cymorthyddion i gefnogi datblygiad sgiliau darllen disgyblion.
* Mae ysgolion yn gwneud defnydd o feddalwedd gan gynnwys ipads a Kindles I gefnogi eu gwaith a chyfoethogi profiadau. Ar yr un pryd mae nifer o ysgolion yn cyfeirio at ddefnydd o “First News” fel adnodd gwerthfawr.
* Mae’r ysgolion sy’n trefnu hynny yn cyfeirio yn gadarnhaol at werth cynnal digwyddiad ar gyfer rhieni. Er hynny mae nifer o ysgolion yn adrodd nad yw gwneud hyn n rhan o’u darpariaeth.
* Mae llawer o weithgareddau i gyfoethogi darpariaeth ysgolion, megis bagiau darllen, ymweliadau awduron a beirdd, a rhai o’r rhain wedi eu hanelu at wella cymhelliad bechgyn.

**Ysgrifennu**

* Mae’r ysgolion yn adrodd eu bod yn gweithredu cynlluniau i wella ysgrifennu sydd yn aml yn codi o arferion craffu ar lyfrau.
* Mae ysgolion yn gwneud defnydd o “ddelweddwr” fel offeryn dosbarth hwylus i arddangos gwaith plant wrth fodelu. Gwnânt ddefnydd o fodelau parod , a chyfeiria rhai at ddeunydd HWB ar gyfer ysgrifennu ffeithiol.
* Mae ysgolion yn defnyddio dull “camau bach” er mwyn arddangos a datblygu’r broses ysgrifennu.
* Defnyddir meini prawf llwyddiant i alluogi disgyblion i asesu’r graddau'r maent wedi cwrdd â’r gofyn yn eu gwaith eu hunain.
* Mae ysgolion yn darparu cyfleodd amrywiol i ysgrifennu yn estynedig. Nid yw hyn mor amlwg yn y Cyfnod Sylfaen. Darperir cyfleoedd yn gynyddol ar draws y cwricwlwm.
* Mae gan ysgolion godau marcio a threfniadau i roi adborth i ddisgyblion. Noda nifer bid angen gwella eu trefniadau neu gysoni arferion rhwng dosbarthiadau.
* Ymddengys mai trefn yn datblygu o hyd mewn rhai ysgolion yw’r arfer i ddisgyblion wneud y gwelliant sydd ei angen mewn rhan o’u gwaith, neu olygu eu gwaith (yn hytrach na’i ail ysgrifennu).
* Cyfeiria ysgolion at angen i wella sillafu neu eirfa disgyblion mewn Cymraeg neu Saesneg.
* Mae’n arferol bod darpariaeth datblygiad ysgrifennu wedi ei fapio dros gyfnod o amser ar gyfer ffurfiau a mathau o ysgrifennu.
* Mae athrawon yn gwahaniaethu gwaith ac y mae cyfeiriadau aml at y defnydd o sgaffaldiau. Nid yw mor amlwg weithiau sut y mae’r goreuon yn cael eu hymestyn.
* Cyfeiria ysgolion at fanteisio ar brofiadau cyfoethog i sbarduno ysgrifennu fel rhan o’r ddarpariaeth ar gyfer dysgu trwy “themâu”.

**Casgliad**

Yn yr ysgolion hyn mae trefniadau ar waith sy’n rhoi sylw I darpariaeth darllen ac ysgrifennu er mwyn codi safonau. Mae’r adroddiad yn coladu argraffiadau sy’n codi’n gyffredin yn ymatebion yr ysgolion. Mae’r adroddiadau yn dangos bod yr ysgolion hyn yn talu sylw I’w cryfderau a’u gwendidau eu hunain. Mae’n tynnu sylw at lawer o arferion da sydd ar waith yn yr ysgolion. Nid yw’n meintioli ansawdd yr arferion ac nid yw yn addas ar gyfer gwneud hynny. Yn hytrach mae yma nodi nifer o arferion sydd ar waith mewn ysgolion, er bod amryw o ysgolion yn cydnabod nad yw’r arferion ar with yn gyson ym mhob dosbarth.