**Monitro Cyd Safoni asesiadau Athrawon, Mai 2014**

Mae’r adroddiad hwn yn canolbwyntio ar arferion mewnol cyd safoni mewn ysgolion cynradd. Mae trefniadau gwahanol ar droed ar gyfer:

* monitro gweinyddiad a gweithrediad y profion cenedlaethol mewn darllen a rhifedd;
* ymweld ag ysgolion unigol y mae eu rhagolygon ar gyfer asesiadau diwedd cyfnodau allweddol yn ymddangos allan o’r cyffredin;
* monitro sampl o bortffolios asesu ysgolion unigol.
* Adolygu trefniadau clystyrau cynradd/uwchradd ar gyfer cyd safoni.

Casglwyd gwybodaeth gan ysgolion cynradd y sir am eu harferion cyd safoni asesiadau athrawon. Dilynwyd hynny gan drafodaeth gyda nifer fechan o brifathrawon unigol er mwyn gwirio ffeithiau neu gadarnhau datganiadau o blithe u hymatebion.

Mae pob ysgol a ymatebodd yn adrodd bod arferion cyd safoni bellach yn arfer blynyddol, ac mae timau o athrawon sy’n ymgymryd â’r gwaith yn hytrach nac athrawon unigol. Nododd ychydig o ysgolion eu bod yn cynnwys cymorthyddion yn yr ymarfer, ac mae hyn i’w gymeradwyo.

Ym mhob achos yr oedd gweithredu wedi digwydd yn ystod y flwyddyn ysgol bresennol i gyd safoni Datblygiad Iaith a Chyfathrebu a Datblygiad Mathemategol yn y Cyfnod Sylfaen a hefyd Cymraeg , Saesneg, a mathemateg yng nghyfnod allweddol 2. Y rhan fwyaf o ysgolion oedd wedi cyd safoni Datblygiad Personol yn y cyfnod sylfaen, ac felly hefyd wyddoniaeth yng nghyfnod allweddol 2.

Yr oedd yn arferol i’r pennaeth herio’r canfyddiadau ym mron pob achos ar gyfer cyfnod allweddol 2 ond mewn ychydig yn llai o ysgolion ar gyfer y cyfnod sylfaen.

Mae bron bob ysgol yn cynnal portffolios o enghreifftiau o waith wedi eu hanodeiddio er mwyn bod o gymorth i athrawon wrth asesu ac i sicrhau cysondeb dehongliad rhwng athrawon. Mae bron bob ysgol yn cadw portffolio o’r fath ar gyfer Iaith , ond mewn tua hanner yr ysgolion y mae enghreifftiau o lafaredd a darllen yn ogystal ag ysgrifennu, yn y cyfnod sylfaen tra bod y tri modd mewn llawer o’r dogfennau ar gyfer cyfnod allweddol 2. Mae gan y rhan fwyaf o ysgolion bortffolios ar gyfer mathemateg ar gyfer cyfnod allweddol 2 tra mai llawer ohonynt sydd â dogfennau ar gyfer Datblygiad Mathemateg yn y cyfnod sylfaen. Llawer o’r ysgolion sy’n cadw portffolios cyfredol ar gyfer gwyddoniaeth yng nghyfnod allweddol 2, tra mai tua hanner yr ysgolion sydd â phortffolio ar gyfer Datblygiad Personol yn y Cyfnod sylfaen.

Ar gyfer yr ysgolion sydd â phortffolios mewn meysydd penodol, y mae bron pob un wedi eu diweddaru trwy ychwanegu enghreifftiau cyfredol yn ystod y flwyddyn ysgol bresennol. Cyfeiriodd nifer o ysgolion at arferion rhannu gydag ysgolion eraill, gweithio fel teulu o ysgolion neu at eu gwaith cyswllt gydag ysgol uwchradd. Ni roddir sylw i’r agweddau hynny yn yr adroddiad hwn.

Ni roddwyd sylw yn ystod yr ymarfer hwn i ddatblygiad portffolios ar gyfer llythrennedd a rhifedd i gyd-fynd a’r Fframweithiau Cenedlaethol. Y mae ysgolion yn ymwybodol o’r angen iddynt asesu’r agweddau hynny yn erbyn y Fframweithiau o Fedi 2014 , ac y mae mwyafrif os nad llawer o’r ysgolion eisoes wedi cychwyn casglu ynghyd bortffolios i roi cymorth i athrawon wrth weithredu’r gofynion.

Mae’r materion sy’n codi fel materion i’w gwella, nad ydynt wedi eu hamlygu uchod , yn cynnwys yr angen ymhlith rhai ysgolion i neilltuo amser digonol ar gyfer cyd safoni ac i gadw at eu rhaglenni ar gyfer gwneud hynny. Mae yn tynnu at hanner yr ysgolion yn nodi y gallant wella eu trefniadau, a hynny trwy ychwanegu deunydd ar gyfer llafaredd a/neu ddarllen i’w portffolios Iaith neu wella amrediad y tasgau//profiadau er mwyn casglu ystod o enghreifftiau.

Mae’r cryfderau sydd i’w nodi yn cynnwys y gwaith tîm sydd yn amlwg ar waith yn yr ysgolion. Cyfeiriwyd uchod at enghraifft o gynnwys cymorthyddion yn y trefniadau. Cyfeiriodd dwy ysgol eu bod bellach yn cynnwys aelod cyswllt o’r Corff Llywodraethol mewn rhannau o’u trefniadau, a bod y llywodraethwr hwnnw yn adrodd yn ôl i’r Corff llawn, neu i banel.

Camau nesaf:

1. Cyflwyno’r adroddiad i sylw prifathrawon a thrafod y gwelliannau sydd eu hangen.
2. Galw sampl o bortffolios i’w monitro gan swyddogion/arweinyddion system.
3. Cytuno rhaglen trefniadau clwstwr gyda chynrychiolwyr pob dalgylch cynradd ac ysgol uwchradd.